આવું ફક્ત ધન્યાની સાથે જ નથી થતું પણ રસ્તે જતી દરેક સ્ત્રી સાથે બને છે. દરેક જગ્યા જ્યાં ભીડ હોય ત્યાં સ્ત્રીને અણગમતાં સ્પર્શ થતા જ રહે છે. મોટેભાગે સ્ત્રીઓ બોલતી નહોતી, કારણ કે તેમાં એમનો જ વાંક હોય છે. તેઓ સ્ત્રી શરીર ધરાવે છે અને કપડાં એવાં પહેરે છે કે પછી રસ્તા પર ચાલે છે કે કામ કરવા જાય છે કે પછી તેનું વર્તન એવું હોય છે કે જેથી પુરુષનો ક્ધટ્રોલ જ નથી રહેતો પોતાના ઉપર. સ્ત્રીના શરીર વિશે ગંદી કોમેન્ટ થઈ જાય કે પછી તેને સ્પર્શવાનો અધિકાર સમજી લેવાય છે. વાંક સ્ત્રીઓનો જ હોય છે કે તેઓ પુરુષને લલચાવે છે. સુરતના જાણીતા સાહિત્યકાર, પત્રકાર રવીન્દ્ર પારેખ વિરુદ્ધ પણ હાલમાં અનેક સ્ત્રીઓએ ફરિયાદ કરતાં તેમને સાહિત્ય પરિષદની કમિટીમાંથી રાજીનામું આપવું પડ્યું. તેઓ સ્ત્રીને ફેસબુક મેસેન્જરમાં અંગત સંદેશાઓ મોકલતા. તેમાં લખતાં કે તારું રૂપ કે આકર્ષક વ્યક્તિત્વ મને લલચાવે છે. આ તો એકાદ નામ છે જે બહાર આવ્યું છે. જે બહાર નથી આવ્યા એવા અનેક કિસ્સાઓ અને સતામણી હોઈ શકે છે. બોલીવૂડમાં હજી બધા ચૂપ છે. એક માત્ર બહુ ન જાણીતી અભિનેત્રી સ્વરા ભાસ્કરે કહ્યું કે બોલીવૂડમાં પણ સ્ત્રીએ કોમ્પ્રોમાઈઝ કરવા તૈયાર રહેવું જ પડે છે. સ્ત્રીના શરીર સાથે દરેક છૂટ લેવાનો અધિકાર માની લેવામાં આવે છે. પ્રશંસકોની ભીડ પણ અભિનેત્રીને અણગમતાં સ્પર્શ આપે છે. મોડેલ મલ્લિકા દુઆએ પોતાને થયેલા જાતીય સતામણીના અનુભવની વાત કહી ત્યારે તેની સાથે સોશિયલ મીડિયામાં હેરાન કરવામાં આવી. આવું કહેનાર સ્ત્રીઓને પણ સોશિયલ મીડિયામાં ખરાબ રીતે ઉતારી પાડવામાં આવે છે. એટલે પણ કોઈ પોતાના અનુભવો હજી કહેતી નથી કે નામ બોલતી નથી. સ્ત્રીનાં કપડાં કે કામ કોઈપણ પુરુષને તેની અનિચ્છા વિરુદ્ધ સ્પર્શ કરવાની પરવાનગી નથી જ આપતું.